《续十虫吟 其一》
宋代·舒岳祥

虫有搏蝇虎，似蟢无网罟。群蝇争嘬时，潜身入其聚。

蝇初玩其小，突然能攫取。生擒加面缚，不辨头翅股。

蝇为人所憎，同欲畀兹虎。其奈彼实繁，日食能几许。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。